เงินบาทเปิด 32.29/30
ธนาคารกรุงศรีอยุธยา รายงาน เงินบาทเปิด 32.29/30 คาดวันนี้แกว่งแคบ การซื้อ-ขายไม่คึกคัก
30 เม.ย. 2553

ธนาคารกรุงศรีอยุธยา รายงาน เงินบาทเปิด 32.29/30 คาดวันนี้แกว่งแคบ การซื้อ-ขายไม่คึกคัก
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.29/30 บาท/ดอลลาร์ อ่อนค่าลงเล็กน้อยจากเย็นวานนี้ที่ปิดตลาดที่ระดับ 32.27/28 บาท/ดอลลาร์
"วันนี้คาดว่าการซื้อการขายไม่น่าจะมีวอลุ่มมาก บวก-ลบคงไม่เกิน 5 สตางค์ ตลาดวันนี้ค่อนข้างจะ mix เพราะดูจาก currency ทางเอเชียแล้วบางสกุลแข็ง บางสกุลอ่อน ทำให้ตลาดเงินบาทวันนี้เราคงยังหาทิศทางกันอยู่ มองว่าบาทมีโอกาสจะแข็งค่า แต่พอมีการเมืองก็เลยดึงๆ กลับ" นักบริหารเงิน กล่าว
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 94.08/13 เยน/ดอลลาร์ ส่วนเงินยูโรอยู่ที่ระดับ 1.3233/34 ดอลลาร์/ยูโร
คืนนี้ สหรัฐฯ จะประกาศตัวเลขทางเศรษฐกิจที่สำคัญ เช่น สถาบันจัดการด้านอุปทานของสหรัฐ (ISM) เปิดเผยดัชนีกิจกรรมทางธุรกิจเขตนิวยอร์คและเขตมิดเวสต์เดือนเม.ย., กระทรวงพาณิชย์สหรัฐเปิดเผยตัวเลขประมาณการ GDP ไตรมาส 1/2010 และกระทรวงแรงงานสหรัฐฯ รายงานดัชนีต้นทุนการจ้างงานประจำไตรมาส 1/2010
นักบริหารเงิน คาดว่า เงินบาทวันนี้คงจะไม่เคลื่อนไหวมาก เพราะเป็นช่วงท้ายสัปดาห์อีกทั้งจะมีวันหยุดต่อเนื่องกัน 3 วัน ให้กรอบเงินบาทไว้ที่ 32.25-32.35 บาท/ดอลลาร์